NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VI. volebné obdobie

Číslo: CRD-1570/2014

**1140a**

# Informácia

**o výsledku prerokovania návrhu poslankyne Národnej rady Slovenskej republiky Renáty ZMAJKOVIČOVEJ na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (tlač 1140) vo výboroch Národnej rady Slovenskej republiky**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**I.**

 Národná rada Slovenskej republiky uznesením z 23. septembra 2014 č. 1343 sa uzniesla prerokovať návrh poslankyne Národnej rady Slovenskej republiky Renáty ZMAJKOVIČOVEJ na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (tlač 1140)v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre zdravotníctvo a

Výboru Národnej rady Slovenskej republiky pre vzdelávanie, vedu, mládež
a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali.

**II.**

Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený na prerokovanie (§ 75 ods. 2 zákona č. 350/1996 Z. z. v znení neskorších predpisov).

**III.**

K návrhu poslankyne Národnej rady Slovenskej republiky Renáty ZMAJKOVIČOVEJ na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (tlač 1140) zaujali výbory Národnej rady Slovenskej republiky tieto **stanoviská**:

**Ústavnoprávny výbor Národnej rady Slovenskej republiky** v uznesení č. 487 zo 7. októbra 2014 odporúča návrh zákona **schváli**ť,

**Výbor Národnej rady Slovenskej republiky pre vzdelávanie, vedu, mládež**a šport prerokoval návrh dňa 9. októbra 2014 a **neprijal platné uznesenie** nakoľko návrh uznesenia nezískal súhlas nadpolovičnej väčšiny prítomných členov výboru,

**Výbor Národnej rady Slovenskej republiky** pre zdravotníctvo v uznesení č. 120 z 24. septembra 2014 **odporúča** návrh zákona **schváliť** s pozmeňujúcimi a doplňujúcimi návrhmi uvedenými v časti IV. tejto informácie.

**IV.**

Z uznesení výborov uvedených v III. časti tejto informácie vyplývajú tieto pozmeňujúce a doplňujúce návrhy:

V § 152 sa vkladá úvodná veta a odsek 2, ktorý znie:

„(2) V školách a v školských zariadeniach sa v rámci ambulantného predaja zakazuje predaj:

doplnkových jedál typu rýchleho občerstvenia,

potravín s obsahom soli nad 1,5 g/100 g hmotnosti,

sladkých pekárenských a cukrárenských výrobkov s nižším ako 1/3 podielom ovocnej alebo mliečnej zložky,

cukroviniek alebo cukrárskych výrobkov balených alebo voľných,

zmrzliny, nanukov alebo mrazených ovocných drení,

alkoholických nápojov a piva,

nápojov kolového charakteru alebo nápojov s obsahom chinínu,

sýtených energetických nápojov a energetických nápojov, vrátane minerálnych vôd ochutených s pridaním cukru,

nápojov s obsahom kávy alebo náhrady kávy a dekofeínových nápojov a

tabaku a výrobkov z nich.“.

 Legislatívno-technická úprava vzhľadom na spresnenie textu.

Výbor NR SR pre zdravotníctvo

V § 152 sa za odsek 2 vkladá nový odsek 3, ktorý znie:

„(3) Orgánom kontroly na účely dodržiavania ustanovení v odseku 2 tohto zákona je orgán miestnej štátnej správy v školstve vo svojej územnej pôsobnosti.“.

Navrhuje sa posilnenie kompetencií orgánu miestnej štátnej správy v rámci jeho územnej pôsobnosti, ktoré sa dopĺňajú o dohľad nad dodržiavaním sortimentu predávaných potravín v rámci ambulantného predaja v školách a v školských zariadeniach.

Výbor NR SR pre zdravotníctvo

V § 152 sa za novooznačený odsek 3 vkladá nový odsek 4, ktorý znie:

„(4) Za porušenie ustanovení v odseku 2 uloží orgán kontroly pokutu od 50 do 500 eur, pričom prihliada na závažnosť a rozsah porušenia. Orgán kontroly uloží pokutu opakovane až do odstránenia nezákonného stavu a je splatná do 30 dní.“.

Navrhuje sa sankcia za porušenie ustanovení uvedených v § 152 odseku 2, ktorú udelí orgán kontroly. Sankciu môže orgán kontroly udeliť až do odstránenia nezákonného stavu.

Výbor NR SR pre zdravotníctvo

**V.**

Návrh spoločnej správy výborov, vrátane záverečného stanoviska k návrhu zákona, prerokoval gestorský výbor na svojej 47. schôdzi dňa 13. októbra 2014. **Gestorský výbor neprijal platné uznesenie** o schválení spoločnej správy výborov, nakoľko návrh nezískal potrebný súhlas nadpolovičnej väčšiny prítomných členov výboru.

Podpredseda Výboru Národnej rady Slovenskej republiky pre vzdelávanie, vedu, mládež a šport zároveň určil za **spoločnú spravodajkyňu výboru** poslankyňu **Bibiánu Riapošovú** s tým, aby informovala Národnú radu Slovenskej republiky o výsledkoch rokovania výborov a predložila návrh na ďalší postup (§ 80 ods. 2 zákona č. 350/1996 Z. z. v znení neskorších predpisov).

Bratislava október 2014

 **Ľubomír Petrák v. r.**

podpredseda

Výboru NR SR pre vzdelávanie, vedu, mládež a šport